Kvikmyndir/Sjónvarp: Jólabíó fyrr og nú

Fyrr á árum þegar bíóin á höfuðborgar- svæðinu voru út um allan bæ, Kópavogur og Hafnarfjörður meðtaldir og hétu nöfnum eins og Stjörnubíó, Trípólíbíó, Hafnarbíó, Tónabíó, Bæjarbíó, Nýja bíó, Hafnarfjarðarbíó, Gamla bíó, Tjarnarbíó, Kópavogsbíó og Austurbæjarbíó svo rifjuð séu nokkur nöfn kvikmyndahúsa sem horfin eru af sjónarsviðinu, var aukahátíð um jólin hjá kvikmyndaáhugafólki þar sem öll bíóin höfðu geymt það besta fram að jólum og mynduðust oft langar biðraðir við bíóin á annan dag jóla þegar sýningar hófust. Þetta fyrirkomulag var í lagi þegar bíóin biðu með að sýna nýjar kvikmyndir í tvö til þrjú ár en breyttist þegar Árni Samúelsson gerðist umsvifamikill á kvikmyndamarkaðinum og hóf að sýna nýjar kvikmyndir um sama leyti og þær voru sýndar úti í hinum stóra heimi. Einnig breytti sjónvarpið viðhorfi fólks til kvikmynda.

Hobbit: The Desolation of Smaug. Ævintýramynd úr smiðju Peters Jacksons. Önnur kvikmyndin af þremur um hobbitinn Bilbo Baggins sem Martin Freeman leikur.

Ekki er eins mikill spenningur í dag varðandi kvikmyndir sem frumsýndar eru í bíó á annan dag jóla, ef á annað borð nýjar kvikmyndir eru teknar til sýningar á þessum degi, sem er ekki alltaf. Nú vill svo til að tvær stórmyndir verða teknar til sýningar á annan dag jóla og. Önnur er ævintýramyndin, Hobbit: The Desolation of Smaug þar sem enn eina ferðina er farið í efnisleit í ævintýraheim J.R.R. Tolkiens. Ekki er það Fróði sem er aðalpersónan að þessu sinni heldur er það hobbitinn Bilbo Baggins sem lætur ljós sitt skína. Hin myndin er The Wolf of Wall Street, þar sem skyggnst er bak við tjöldin í samskiptum peningamanna á þessari frægu götu í New York og hvernig græðgin getur leitt fólk til glötunar.

Þessar tvær kvikmyndir eiga ekki neitt sameininlegt hvað varðar efni en bak við myndavélarnar eru tveir af áhrifamestu leikstjórum nútímans, Peter Jackson og Martin Scorsese og sjálfsagt koma þessar tvær kvikmyndir við sögu þegar farið verður að deila óskarsverðlaunatilnefningum. Eitt sem væntanlegir áhorfendur ættu að vita áður en farið er í bíó að sjá þessar kvikmyndir er að þær eru gríðarlega langar. Hobbit: The Desolation of Smaug er tveir klukkutímar og fjörutíu mínútur og The Wolf of Wall Street er heilir þrír klukkutímar og er lengsta kvikmynd sem Martin Scorsese hefur gert.

Að mörgu leyti hefur sjónvarpið tekið við hlutverki bíóhúsanna um að vera með spennandi og nýtt efni á jólunum og heldur um leið fólki frá bíóum. Ekki eru það kvikmyndir í sjónvarpinu á jólum sem heilla. Þar er að vísu vandað til en aldrei er hægt að frumsýna nýja stórmynd í sjónvarpi, heldur býður sjónvarpið upp á nýja vandaða innlenda þætti sem minna sumir hverjir á jólin og erlendar seríur sem t.d. er hægt í einstaka tilvikum að horfa á í heilu lagi, liggja til dæmis upp í sófa og horfa á 13 þætti í einu af amerísku útgáfunni af Brúnni, sem er í boði á Skjá 1 í jólamánuðinum.

Fyrir þá sem vilja eyða öðrum dag jóla heima og horfa á góða kvikmynd í sjónvarpinu er vert að benda á ævintýrakvikmynd Stevens Spielbergs, Ævintýri Tinna og spennumyndina Argo, en hún fékk óskarsverðlaunin sem besta kvikmynd fyrr á þessu ári. Báðar myndirnar eru á Stöð 2. Á RUV á annan dag jóla er m.a. sýnd íslenska gamanmyndin Ófeigur gengur aftur, sem frumsýnd var í bíói fyrr á þessu ári.

Hilmar Karlsson